John Dyrby Paulsen (S), 2007-05-09:
Jeg forstår, at man i regeringen har snakket om vejret og man har snakket om bilafgifterne, og det kan man normalt ikke gøre noget ved, og så har man så besluttet sig for at forsøge, og resultatet er, at man stort set ikke har gjort noget yderligere ved det alligevel.
Det kan man beklage.
Det har jo været en lang fødsel med det her forslag, og man kunne godt have forestillet sig, at der var kommet noget mere håndgribeligt, noget mere konkret og noget væsentlig mere ambitiøst ud af det.
Det er der så ikke, og det er ærgerligt.
Man kan sige, at regeringen i den her sag egentlig har vendt sig i den rigtige retning, og det er positivt, så har man udført nogle små hop på stedet og lidt armbøjninger og knæløftninger, og så har man egentlig sagt: Det var så det.
Og jovel, ja, der er kommet noget, der smager af lidt.
De store gulpladebiler over 3 t er blevet væsentlig dyrere, og det er godt, men ret beset er det jo en meget lille del af markedet, så selv om det er godt, ændrer det ikke noget i det meget store billede, og ret beset sker der jo også det, at de her regler i virkeligheden åbner op for nye, lidt mærkværdige biltyper i Danmark.
Sportspickuppen har nogle nævnt, og der skal såmænd også nok komme andre, hvor man står og kigger lidt og siger: Det var da godt nok en besynderlig biltype.
Men det kan betale sig i Danmark, fordi de er væsentlig billigere end en almindelig bil på hvide plader.
Det er ærgerligt.
Det, der i virkeligheden er allermest ærgerligt, er, at man har sat sig for, at det her skulle give en meget stor klimaforbedring.
175.000 t, sagde Venstres ordfører.
I virkeligheden er det 2 pct.!
2 pct.s forbedring på bilområdet er ikke ret meget.
Det svarer til, at den gennemsnitlige CO2-udledningen fra biler falder fra 164 g pr. kilometer til 160 g pr. kilometer, og EU’s målsætning er altså 130, der sikkert skal ned til 120.
Så det er ikke en ret stor forbedring.
Det, der er ekstraordinært ærgerligt, er, at man havde en mulighed for i den her sammenhæng at sige: O.k., nu tager vi skridtet, i stedet for at vente til 2011, tager vi skridtet nu, og så vil vi i Danmark gå foran og sige, at uanset om man køber en hvid dieselbil med partikelfilter eller man køber den uden partikelfilter, skal de koste det samme.
Det havde man muligheden for i den her sammenhæng, og forslaget har også været stillet af nogle af aktørerne på området, som ville hilse sådan noget velkommen, men det vælger regeringen at se fuldstændig bort fra.
Det betyder altså, at de her små dieselbiler skal køre rundt inde i byerne med start og stop med tilhørende partikelforurening til følge.
Og det er virkelig i byerne, det her er et meget stort problem.
Der er nogle nye regler omkring kravene til kassevogne, nemlig at der ikke må være nogen vinduer bag ved føreren.
Vi har allerede nogle erhvervsvirksomheder, bl.a. Falck, der har været ude at sige, at det simpelt hen ikke er godt nok, sikkerhedsmæssigt er det et meget stort problem.
Det håber jeg – og det var sådan, jeg hørte Venstres ordfører – at Venstre vil tage op, at regeringen vil tage op, og så må vi se på det i udvalgsarbejdet.
Der bliver i det hele taget en hel del, vi skal se på i udvalgsarbejdet, og en af de ting, der også kommer i spil, er overgangsordningerne.
Dels er der nogle virksomheder, der har købt ind, og som i virkeligheden står med meget store lagre og et potentielt økonomisk problem, men det er jo lige så meget et problem for de familier, der har sagt, at de godt vil købe en miljøvenlig bil, er gået ud og har investeret og nu oplever, at der er et fald i prisen på 15-20.000 kr. for deres nye brugtvogn.
Der synes jeg godt man kunne have lavet en overgangsordning.
Så svært er det jo heller ikke, at det er helt umuligt.
Et lille selvstændigt problem er de her motorcykler.
Der hæver man grænsen for, hvornår registreringen sætter ind, og det betyder altså, at de her små saml selv-motorcykler fra Kina, som er et selvstændigt sikkerhedsmæssigt problem, bliver endnu mere attraktive.
Det er også en ting, vi vil berøre i udvalgsarbejdet.
Samlet set må jeg sige, at vi er langt fra, at vi kan stemme for det her forslag.
Vi kan formildes lidt i udvalgsarbejdet, hvis man ændrer på nogle af de ting, jeg har peget på, men så skal der en del til, og jeg synes, det er ærgerligt, for man havde en mulighed for virkelig at lave om på bilafgifterne her, og den har man fra regeringens side fuldstændig forpasset.